กระทรวงการคลัง เตรียมพิจารณาขยายมาตรการลดภาษีสรรพสามิตน้ำมันดีเซล ช่วยลดภาระค่าใช้จ่ายให้กับประชาชน
นายอาคม เติมพิทยาไพสิฐ รัฐมนตรีว่าการกระทรวงการคลัง กล่าวในงาน Bangkok Post Forum 2022 ก้าวใหม่ประเทศไทย ก้าวต่อไปบนความท้าทาย ว่า กระทรวงการคลังอยู่ระหว่างพิจารณาต่ออายุมาตรการลดภาษีสรรพสามิตน้ำมันดีเซลออกไปอีกถึงสิ้นปี ซึ่งปัจจุบันได้ปรับลดการจัดเก็บภาษีสรรพสามิตน้ำมันดีเซล ที่ 5 บาทต่อลิตร และจะสิ้นสุดมาตรการในวันที่ 20 กันยายนนี้ ทั้งนี้ เพื่อแบ่งเบาภาระค่าใช้จ่ายให้กับประชาชน ในช่วงที่สถานการณ์ราคาน้ำมันยังอยู่ในระดับสูงและช่วยกระตุ้นการใช้จ่ายในประเทศในช่วงปลายปี ประกอบกับในวันที่ 1 กันยายนนี้ จะเริ่มใช้จ่ายโครงการคนละครึ่ง ระยะที่ 5 ซึ่งจะช่วยให้การใช้จ่ายคึกคักมากขึ้น รัฐมนตรีว่าการกระทรวงการคลัง กล่าวเพิ่มเติมว่า อัตราเงินเฟ้อของไทย คาดว่าจะสูงสุดในช่วงไตรมาสที่ 3 ของปีนี้ และเฉลี่ยทั้งปีอยู่ที่ร้อยละ 6 ซึ่งมาตรการระยะสั้นในการช่วยเหลือด้านค่าครองชีพ ในช่วง 2-3 เดือนต่อจากนี้ รัฐบาลจะเน้นเข้าไปดูแลเฉพาะกลุ่มมากขึ้น อาทิ กลุ่มรถรับจ้างและกลุ่มมอเตอร์ไซต์รับจ้าง ที่ได้ผลกระทบจากราคาน้ำมันเบนซิน รวมทั้งกลุ่มแท็กซี่ที่ใช้แก๊สธรรมชาติ หรือเอ็นจีวี ด้วย